Papanași

- Nu înțeleg de unde vine toată furia asta stupidă la tine, ce crezi că eu nu am draci pe cap, n-am probleme ... și cu tine, și cu munca și cu mine. Eu nu mi-am dorit niciodată...

- Eh, nu ți-ai dorit niciodată ...

- Victor, lasă-mă să termin.

- Te las, te las...

- Nu cred că ar trebui să ne batem cuie-n tălpi din orice rahat.

- Adică tu vrei să zici că să te zgâiești pe lângă oricine din club e ... "un rahat"?!

- Nu e.

- Da' ce e?

- Nu e nimic.

- Cum nimic?!

- Păi ce, am făcut ceva?

- Nu! și Victor se ridică din canapea.

- Păi și?

- Dar nu voiai să faci?

- Nu.

- Cum nu? Păi și atunci de ce dansai lângă ăla?

- Dar eu nu dansam lângă el, el dansa lângă mine.

- Ah... asta schimbă situația, cu ironie forțată. Și atunci ce voiai de la el?

- Nimic.

- Cum nimic, fata!? N-ai fi vrut ... să-l pupi?

- Nu! Dar poate voia el să mă pupe pe mine.

- Ah, deci voiai să te pupe... Adică tu mergi în club cu mine și te săruți cu alți băieți…

- Și ce, n-am voie? Doar nu mai suntem împreună, și își aranjă părul cu un gest reflex.

- Nu suntem, dar... eu când mă duc cu o fată-n club nu stau să mă ling cu toate fetele de acolo.

- Victor, hai termină!

- Iri, hai termină!

- Nu eu am început rahatul ăsta, tu l-ai început ...

- Eu l-am început?! Păi cine se pupa ... se dansa cu... sau lasă pe alții să danseze cu ea...

- Te rog termină, mă doare capul și mâine trebuie să mă trezesc la 7 și tu o să dormi toată ziua.

- Și te țin eu să nu dormi toată ziua?

- Nu! Dar eu am un job și nu sunt o putoare ca tine care stă toată ziua și am chirie de plătit, și rate, și datorii.

- Rate am și eu ... , Victor se reașeză în canapea.

- ... Și nu mă mai enerva atâta! Ți-am zis să termini! Și tu nu știi cum e. Eu sunt singură aici, nu am pe nimeni.

- Eh, lasă că te duci în fiecare lună la ai tăi.

- Păi și tu stai la ai tăi ...

- Și ce? E o alegere. Și lasă că nu ești singură aici, îl ai pe Bogdan.

- Iar îl aduci pe Bogdan în discuție? Ce treabă are el cu dansatul meu în discotecă și cu alți băieți? Sunt liberă să fac ce vreau.

- Da, dar când mergi în discotecă cu cineva ...

- Dar am mers ca prieteni! Ce mama dracu' nu înțelegi asta?! cu voce pițigăiată.

- Chiar și ca prieteni! E de bun simț când mergi însoțit de cineva să pleci de acolo tot așa.

- Și acolo trebuie să stau lemn lângă tine, nu pot să mă distrez și eu, nu pot să-mi văd de viața mea?

- Ești imposibilă!

- Tu ești! Nu vrei să pricepi. Mergem în club ca prieteni și tu vrei să mă ții de fusta de parcă ești un pui pierdut.

- Ce pui pierdut, fă! Nu fi nenorocită!

- Nu mă fă tu "fă" pe mine!

- Frate, ești culmea! La dracu' cu discoteca ta cu tot și cu toți lăbarii care se dau pe lângă tine, așa... Eh, lasă că data viitoare nu mai mergem în niciun club! Te duci singură cu Mari, eu mă duc cu prietenii mei, și gata.

- Ești nesimțit. Nu putem să fim și noi o dată calmi.

- Păi cu tine se pare că nu.

Pauză, continuă tot Victor.

- Eh, lasă că de acum mă duc singur.

- Păi normal, pe mine lasă-mă să-mi văd de ale mele, că eu n-am voie să ies din casă, trebuie să stau să mă uit sâmbătă seara la televizor.

- La Antena 3 ...

- ... Și să nu ies nicăieri.

- Păi să te scoată Bogdan.

- Păi ăla nu iese.

- Ghinion, cu ăla doar te fuţi.

- Hai, știi ceva?! Până aici! Eu nu vreau toate prostiile astea. Dacă vrei să te cerți du-te la tine.

- Mă duc! și se lăsă pe spate.

- Și nu mă mai enerva!

- Și tu pe mine.

Irina se ridică din fotoliu și se întinse după o țigară. Nervoasă, scăpând de câteva ori bricheta.

- Eu plec, amenință Victor.

- Pleacă.

- Nu mai faci papanași? ...

- Nu mai fac nici un papanaș! Așa de tare m-ai enervat, trăgând puternic din țigară. Victor își încheie bluzonul și se îndreptă spre ușă să se încalțe. Irina tăcea.

- Dacă n-ai fi așa rea și nu ne-am certa de fiecare dată pe...

- Poate, o taie scurt Irina.

Victor dădu să se încalțe.

- Poți să mai stai dacă vrei, nu trebuie să pleci chiar acum.

- Nu, vreau să plec. Se gândi un pic. Faci papanași?

- Nu mai fac. Și oricum n-am smântână.

- Mă duc să iau.

- Lasă, nu mai da banii pe toate prostiile.

- Lasă, că îmi face plăcere.

- Oricum nu mai vreau să fac.

- Eh, atunci nu mai rămân nici eu.

- Ești copil. Dacă vrei să rămâi, rămâi.

Victor se dezbracă și reintră în sufragerie.

- Îmi pare rău pentru ce am zis. Irina tăcea, aproape terminând țigara.

- Normal, că așa e cu tine de fiecare dată, mă jignești și după aia îți pare rău.

- Păi dacă vrei să te pupi cu toți care-ți dau târcoale-n club.

- Mă pup cu cine vreau, da?!

Victor se enerva iar.

- Eh, atunci eu plec!

- Pleacă.

Se încălță.

- Mâine să știi că nu vin. Ți-ai schimbat butelia?

- Mai are.

- Poate vrei să ți-o schimb de acum?

- Nu, nu vreau. Tu nu înțelegi că mai e?

- Dar e mai bine să...

- Victor încetează, nu vreau să-mi schimbi nimic.

- Bine, eu plec.

- Ești incredibil, și mormăi în barbă "Răzgândeau...".

Victor iar se descălță și intră în sufragerie.

- Eh, atunci mai stau.

- Cum vrei, mi-e indiferent.

- Papanași?

- Nu.

- Înghețată?

- Nu.

- Și atunci ce facem?

- Nimic.

- Păi eu nu vreau să ne uităm la televizor.

- Eu vreau.

- Sex?

Irina se uită urât la el. Victor izbucni în râs.

- Glumeam! ...

- Glume tâmpite.

- Tâmpită ești tu!

- Eh... du-te dracului, iar ești mitocan.

- Iar?

- Da.

- Eu dacă...

- Victor, mă obosești.

- Și tu pe mine. Se gândi un pic. Mai bine plec.

- Cum vrei...

Dădu să plece pe ușă.

- Dacă vrei să mai rămâi...

- Nu, de data asta chiar plec. Nu are rost, ne certăm ca chiorii...

- Tu te cerți ... , spuse Irina.

- Bine că mă cert eu. Plec.

- Cum vrei.

Victor deschise ușa la apartament.

- Pa!

- La revedere.

- Dacă se termină butelia să mă suni, să nu o schimbi singură, auzi?

- O să te sun.

Și se uită din hol în bucătărie.

- Gunoiul l-ai dus?

- Lasă-l dracului!...

- Bine.

- O să-l duc eu. Nu e important acum.

- Voiam să te ajut. Bine, cum vrei. Am plecat.

Irina se ridică și ea.

- Lasă că închid eu.

- La revedere, și Victor ieși pe ușă.

Irina se propti în prag și se uită la el cum cobora scările. Victor o privi un pic și se pierdu pe scări. Când ieși din scară se uită în sus să vadă dacă e la balcon. Era - îi zâmbi încă puțin abătută și îi făcu cu mâna. Îi răspunse și el la salut și se îndreptă către mașină. Știa că o să se uite după el până când are să cotească. La colț ridică iar privirea dar Irina nu mai era, caută cheile la mașină și grăbi pasul.

Mihăiță Niță